ΓΡΑΠΤΗ ΕΡΩΤΗΣΗ E-0426/98

υποβολή: Esko Seppänen (GUE/NGL) προς την Επιτροπή

(24 Φεβρουαρίου 1998)

Θέμα: Πανώλης των χοίρων και αντιστάθμιση των προκληθεισών από αυτήν ζημιών

Λόγω της πανώλους των χοίρων, μιας ασθένειας η οποία προσβάλει τα κατοικίδια, έχουν θανατωθεί υποχρεωτικά εκατοντάδες χιλιάδες χοίροι σε διάφορα κράτη. Δεδομένου ότι η εμφάνισή της είναι σχεδόν αδύνατον να προληφθεί, ερωτώ την Επιτροπή ποιά μέτρα έχει λάβει για τον περιορισμό των επιπτώσεων της πανώλους των χοίρων;

Έχει υπολογίσει η Επιτροπή το συνολικό ύψος της οικονομικής ζημίας που έχουν υποστεί οι κτηνοτρόφοι λόγω της ασθένειας; Ποιο είναι το ποσοστό της αποζημίωσης που έχει καταβάλει η ΕΕ στους πληγέντες κτηνοτρόφους για τις απώλειές τους αυτές;

Απάντηση του κ.Fischler εξ ονόματος της Επιτροπής

(6 Μαΐου 1998)

Στο πλαίσιο της δημιουργίας της εσωτερικής αγοράς η Κοινότητα ενέκρινε νομοθετικές διατάξεις για την υγεία των ζώων μεταξύ των οποίων περιλαμβάνεται η οδηγία 80/217/ΕΟΚ του Συμβουλίου(1), περί θεσπίσεως κοινοτικών μέτρων για την καταπολέμηση της κλασικής πανώλους των χοίρων. Σύμφωνα με την νομοθεσία στο θέμα αυτό, τα κράτη μέλη είναι υπεύθυνα για την εφαρμογή των διατάξεων που έχουν ως στόχο την πρόληψη, τον έλεγχο και την εξάλειψη της κλασσικής πανώλους των χοίρων καθώς επίσης και άλλων σημαντικών νόσων των ζώων.

Η Επιτροπή επαληθεύει ότι τα μέτρα εφαρμόζονται πλήρως και ορθά και απαιτεί επιπλέον μέτρα εάν είναι αναγκαίο. Στις ενέργειές της κατά της κλασικής πανώλης των χοίρων, η Επιτροπή επικουρείται από τους εμπειρογνώμονες της Μόνιμης Κτηνιατρικής Επιτροπής και του κοινοτικού εργαστηρίου αναφοράς. Ωστόσο, η Επιτροπή γνωρίζει ότι κατά τους τελευταίους δεκατέσσερις μήνες η επιδημία εξαπλώθηκε σε ορισμένα κράτη μέλη και, επομένως, έχει εφαρμόσει έναν αριθμό ειδικών μέτρων και ενεργειών.

Η Επιτροπή και τα κράτη μέλη ελέγχουν συνεχώς στο πλαίσιο της Μόνιμης Κτηνιατρικής Επιτροπής η οποία συνεδριάζει δύο φορές κάθε μήνα την επιδημιολογική κατάσταση της κλασικής πανώλους των χοίρων στην Κοινότητα. Σε συμφωνία με την γνώμη της Μόνιμης Κτηνιατρικής Επιτροπής, η Επιτροπή ενέκρινε ένα ορισμένο αριθμό αποφάσεων σχετικά με τα μέτρα διασφάλισης που πρέπει να εφαρμοστούν για την αποφυγή της περαιτέρω εξάπλωσης της νόσου εντός και από τις Κάτω Χώρες, την Ισπανία και τη Γερμανία. Η Επιτροπή οργανώνει τακτικά ελέγχους στα κράτη μέλη για να εξασφαλίσει την ορθή εφαρμογή της ισχύουσας νομοθεσίας. Η Επιτροπή ενέκρινε επίσης ειδικές αποφάσεις και κανονισμούς ώστε τα κράτη μέλη να μπορούν να λάβουν την κατάλληλη χρηματοδοτική ενίσχυση για την καταπολέμηση της νόσου και για την αντιμετώπιση των οικονομικών συνεπειών που προκύπτουν από την εφαρμογή των εν λόγω μέτρων.

Στις 6 και 7 Απριλίου 1998, η Επιτροπή οργάνωσε και χρηματοδότησε επιστημονική συνεδρίαση σχετικά με το άλυτο πρόβλημα της εμμονής της κλασικής πανώλους των χοίρων στους αγριόχοιρους σε ορισμένες περιοχές της Γερμανίας, της Ιταλίας και της Γαλλίας. Η Μόνιμη Κτηνιατρική Επιτροπή και η επιστημονική κτηνιατρική επιτροπή θα επανεξετάσουν την καταλληλότητα των μέτρων που έχουν εγκριθεί μέχρι σήμερα.

Οι χρηματοδοτικές απώλειες που οφείλονται στην εμφάνιση της επιδημίας είναι δύσκολο να εκτιμηθούν με ακρίβεια. Τα σχετικά κράτη μέλη αποζημιώνουν την υγειονομική σφαγή των χοίρων στην περίπτωση που παρουσιαστεί κρούσμα. Η Κοινότητα επιστρέφει το 50 % του ποσού αυτού (η συμμετοχή της Κοινότητας για τα κρούσματα που παρουσιάστηκαν το 1997 εκτιμάται σε 116,8 εκατ. ECU). Επιπλέον η Επιτροπή ενέκρινε πολλές αποφάσεις που καθορίζουν έκτακτα μέτρα ενίσχυσης της αγοράς στα κράτη μέλη που πλήττονται από τη νόσο. Τα εν λόγω μέτρα χρηματοδοτούνται έως 70 % από την Κοινότητα (η χρηματοδοτική συνδρομή της Κοινότητας για το 1997 ανέρχεται σε 497,59 εκατ. ECU).

(1) ΕΕ L 47, 21.2.1980.